11.8.2023.
LV
Eiropas Savienības Oficiālais Vēstnesis
C 283/135 Trešdiena, 2023. gada 15. februāris
(5)
Ar Iniciatīvu ir iecerēts stiprināt pusvadītāju tehnoloģiskās un rūpnieciskās bāzes konkurētspēju un noturību, vienlaikus stiprinot un dažādojot tās pusvadītāju ekosistēmas PII spēju, samazinot atkarību no ierobežota skaita trešo valstu uzņēmumu un ģeogrāfisko reģionu un stiprinot tās spēju izstrādāt un ražot progresīvus, ilgtspējīgus un inovatīvus komponentus.
Šie mērķi būtu jāatbalsta, mazinot plaisu starp Savienības progresīvās PII spējām un to izmantošanu rūpniecībā un investējot šādos atbalsta pasākumos.
Ar Iniciatīvu būtu jāveicina spēju veidošana, kas nodrošinātu PII, projektēšanas, ražošanas, iepakošanas un sistēmu integrāciju nākamās paaudzes pusvadītāju tehnoloģijās — tādās kā integrētas fotonu un kvantu tehnoloģijas —, kā arī jāveicina esošo pusvadītāju tehnoloģiju attīstība.
Tai būtu jāpanāk, ka uzlabojas sadarbība starp galvenajiem dalībniekiem visā Savienībā, jāstiprina Eiropas pusvadītāju piegādes un vērtības ķēdes, jāpalīdz galvenajām rūpniecības nozarēm un jārada jauni tirgi.
(5a)
Lai nodrošinātu maksimālo iespējamo Savienības finansējuma pozitīvo ietekmi un vislietderīgāko ieguldījumu Savienības politikas mērķu kontekstā, kopuzņēmumam “Mikroshēmas” un Mikroshēmu fondam būtu jācenšas panākt maksimāls privātā un/vai publiskā sektora partneru potenciāls.
Tiem cita starpā vajadzētu būt tādiem partneriem kā nozares, PII un tehnoloģiju organizācijas, struktūras, kas nodrošina sabiedriskos pakalpojumus vietējā, reģionālā, valsts vai starptautiskā līmenī, kā arī pilsoniskās sabiedrības organizācijas — piemēram, fondi, kuri atbalsta un/vai īsteno PII —, ja vien vēlamo ietekmi partnerībā var panākt efektīvāk nekā Savienības pašas spēkiem.
(5b)
Kopuzņēmumam “Mikroshēmas” un Mikroshēmu fondam būtu kopīgi jāorganizē privātā un/vai publiskā sektora partneri — piemēram, ar saprašanās memorandu palīdzību —, tā cenšoties konkrētu ietekmi panākt efektīvāk.
Tās cita starpā varētu būt partnerības, ko veido nozares, PII un tehnoloģiju organizācijas, struktūras, kuras nodrošina sabiedriskos pakalpojumus vietējā, reģionālā, valsts vai starptautiskā līmenī, un pilsoniskās sabiedrības organizācijas, piemēram, fondi, kas atbalsta vai īsteno PII.
(5c)
Lai panāktu patiešām atvērtu stratēģisko autonomiju, tiem, kuri saņem ar Iniciatīvu saistītu finansiālo atbalstu, būtu jāveic pasākumi, kas nepieļauj Iniciatīvas sistēmā iegūtu tehnoloģiju un zināšanu nevēlamu nodošanu, un tādēļ jāizmanto gan Savienības, gan valsts līmenī pieejamo instrumentu klāsts.
Būtu jānodrošina, ka dalībvalstis un Komisija ir informētas un spēj rīkoties, ja ir risks, ka minētie elementi no Savienības subjektiem varētu nonākt aiz Savienības robežām, jo attiecīgos subjektus ir pārņēmušas ārvalstu struktūras vai ārvalstu subjekti ir veikuši citus pasākumus, lai piespiedu kārtā panāktu tehnoloģiju vai zināšanu nodošanu.
(5d)
Par vienu no galvenajām Iniciatīvas prioritātēm būtu jāuzskata investēšana talantos un prasmēs.
Talantu pieejamība ir ārkārtīgi svarīgs faktors investīciju piesaistei pusvadītāju vajadzībām.
Savienībai būtu jāveicina cilvēku spējas un prasmes ar izglītību zinātnes, tehnoloģijas, inženierzinātņu un matemātikas (STEM) disciplīnās, un īpaša uzmanība jāpievērš sievietēm, kuras minētajās jomās nav pietiekami pārstāvētas.
Lai panāktu maksimālu kopuzņēmuma “Mikroshēmas” ietekmi, būtu jātiecas veidot sinerģiju ar citām prasmju un izglītības jomā paredzētām programmām un finansēšanas iespējām.
Attiecīgā gadījumā — un ja tas ir būtiski un atbilstoši pamatprogrammas “Apvārsnis Eiropa” spēkā esošajiem noteikumiem, — kopuzņēmumam “Mikro­ shēmas” būtu jācenšas stiprināt savu starptautisko sadarbību, jo tai ir izšķiroša nozīme, lai būtu garantēts, ka visā pasaulē ir pieejamas zināšanas, kvalifikācija un tirgi.
(6)
Iniciatīva būtu jānodrošina ar atbilstošu finansējumu, kas nepieciešams tās vērienīgo mērķu sasniegšanai.
Iniciatīva būtu īstenojama ar darbībām, kuru pamatā būtu jāliek spēcīgā zināšanu bāze, ko ieguvis kopuzņēmums “Svarīgas digitālās tehnoloģijas”.
Būtu jānosaka, ka finansiālu atbalstu saskaņā ar Iniciatīvu finansētām darbībām kopuzņēmums “Svarīgas digitālās tehnoloģijas” sniedz ar jebkuru no pamatprogrammā “Apvārsnis Eiropa” vai programmā “Digitālā Eiropa” paredzētajiem instrumentiem vai procedūrām.
Turklāt kopuzņēmums “Svarīgas digitālās tehnoloģijas” būtu jāpārdēvē par kopuzņēmumu “Mikroshēmas”.
Visā kopuzņēmuma “Mikroshēmas” darbības laikā vismaz 2,5 miljardi EUR būtu jāatvēl izmēģinājuma līnijām, projektēšanas infrastruktūrām, kompetences centriem un citiem spēju veidošanas pasākumiem.
(7)
Kopuzņēmuma “Mikroshēmas” finansētās darbības būtu jāiekļauj vienā darba programmā, kas būtu jāpieņem valdei.
Pirms katras darba programmas sagatavošanas Publisko iestāžu padomei, ņemot vērā Eiropas Pusvadītāju padomes ieteikumus un citu attiecīgo nozares ieinteresēto personu, ekspertu, sociālo partneru, kā arī Privāto dalībnieku